**PODRUČJA DJELATNOSTI S NAJVEĆOM NETO DOBITI U 2020. GODINI**

Svi poslovni subjekti razvrstani su prema Nacionalnoj klasifikaciji djelatnosti – NKD 2007. u jednu od djelatnosti po principu pretežnosti, odnosno u onu u kojoj ostvaruju najveću dobit. Godišnji financijski izvještaji sastavljeni su i obrađeni prema toj pretežitoj djelatnosti, iako su i druge djelatnosti kojima se bavi poduzetnik imale svoj udio u ukupnim financijskim rezultatima.

Poduzetnici Hrvatske, obveznici poreza na dobit, bez financijskih institucija, njih 139.009, u 2020. godini, zapošljavali su 947.874 radnika, ostvarili dobit razdoblja u iznosu od 45,9 milijardi kuna, gubitak razdoblja u iznosu od 25 milijardi kuna te iskazali neto dobit u visini od 21 milijardu kuna. Ako podatke promatramo prema konsolidiranom financijskom rezultatu (neto dobiti ili neto gubitku), u 2020. godini u 15 područja djelatnosti ostvarena je neto dobit, a u njih 6 neto gubitak.

Poduzetnici u prerađivačkoj industriji (C) i trgovini na veliko i na malo (G) ostvarili su najveću dobit razdoblja u ukupnom iznosu od 21,1 milijardu kuna, što je 45,9% ukupno ostvarene dobiti razdoblja svih poduzetnika RH (45,9 milijardi kuna). Poduzetnici u navedenim područjima djelatnosti imali su 427.437 zaposlenih, što je 45,1% svih zaposlenih kod poduzetnika RH (947.874 zaposlenih).

Broj zaposlenih u 2020. godini smanjen je u odnosu na 2019. godinu za 2.401 ili 0,3% (sa 950.275 u 2019. godini na 947.874 u 2020. godini). Najveći nominalni rast broja zaposlenih ostvaren je kod poduzetnika u području djelatnosti građevinarstva (6.345), trgovine (4.462) i informacija i komunikacija (2.162). Izraženo u postocima, najviši porast broja zaposlenih u 2020. godini, u odnosu na prethodnu 2019. godinu, bio je kod poduzetnika u djelatnosti građevinarstva (6,7%), informacija i komunikacija (5,1%) te u djelatnosti zdravstvene zaštite i socijalne skrbi (4,5%).

**Tablica 1. Dobit, gubitak, konsolidirani financijski rezultat i broj zaposlenih kod poduzetnika u RH u 2020. godini - po područjima djelatnosti** *(iznosi u milijunima kuna)*


|  |  |  |  |  |
| --- | --- | --- | --- | --- |
| **Područje djelatnosti** | **Broj zaposlenih** | **Dobit razdoblja** | **Gubitak razdoblja** | **Neto dobit/ gubitak** |
| **A** Poljoprivreda, šumarstvo i ribarstvo | 30.481 | 1.116 | 673 | 443 |
| **B** Rudarstvo i vađenje | 3.359 | 230 | 369 | -139 |
| **C** Prerađivačka industrija | 235.070 | 10.924 | 3.772 | 7.151 |
| **D** Opskrba električnom energijom, plinom, parom i klimatizacija | 14.001 | 3.077 | 359 | 2.718 |
| **E** Opskrba vodom; uklanjanja otpadnih voda, gospodarenja otpadom te djelatnosti sanacije okoliša | 29.054 | 809 | 514 | 295 |
| **F** Građevinarstvo | 101.503 | 4.182 | 2.797 | 1.385 |
| **G** Trgovina na veliko i na malo; popravak motornih vozila i motocikla | 192.367 | 10.167 | 2.642 | 7.525 |
| **H** Prijevoz i skladištenje | 69.323 | 1.930 | 2.035 | -105 |
| **I** Djelatnosti pružanja smještaja te pripreme i usluživanja hrane | 65.147 | 634 | 4.046 | -3.412 |
| **J** Informacije i komunikacije | 44.186 | 3.665 | 490 | 3.176 |
| **K** Financijske djelatnosti i djelatnosti osiguranja | 5.753 | 554 | 1.383 | -830 |
| **L** Poslovanje nekretninama | 7.273 | 1.177 | 2.486 | -1.308 |
| **M** Stručne, znanstvene i tehničke djelatnosti | 62.661 | 4.955 | 1.593 | 3.361 |
| **N** Administrativne i pomoćne uslužne djelatnosti | 42.891 | 695 | 1.033 | -339 |
| **O** Javna uprava i obrana; obvezno socijalno osiguranje | 482 | 13 | 1 | 12 |
| **P** Obrazovanje | 7.617 | 156 | 37 | 119 |
| **Q** Djelatnosti zdravstvene zaštite i socijalne skrbi | 13.656 | 398 | 85 | 313 |
| **R** Umjetnost, zabava i rekreacija | 11.556 | 950 | 465 | 484 |
| **S** Ostale uslužne djelatnosti | 11.417 | 209 | 168 | 42 |
| **T** Djelatnost kućanstava kao poslodavca | 1 | 0 | 0 | 0 |
| - Fizičke osobe bez djelatnosti | 76 | 81 | 4 | 77 |
| **Ukupno RH** | **947.874** | **45.922** | **24.952** | **20.970** |

*Izvor: Fina, Registar godišnjih financijskih izvještaja, obrada GFI-a za 2020. godinu*

***Najveća neto dobit*** iskazana je kod poduzetnika u trgovini na veliko i malo (G) i iznosila je 7,5 milijardi kuna (udio u neto dobiti poduzetnika RH od 35,9%). Na drugom su mjestu poduzetnici prerađivačke industrije (C) sa 7,2 milijarde kuna (udio u neto dobiti poduzetnika RH od 34,1%), a na trećem poduzetnici u djelatnosti stručnih, znanstvenih i tehničkih djelatnosti (M) s 3,4 milijarde kuna neto dobiti (udio u neto dobiti poduzetnika RH od 16%).


Slijede poduzetnici u djelatnosti informacija i komunikacija (J) s 3,2 milijarde kuna (udio u neto dobiti poduzetnika RH od 15,1%) te poduzetnici u djelatnosti opskrbe električnom energijom, plinom, parom i klimatizacijom (D) s 2,7 milijardi kuna (udio u neto dobiti poduzetnika RH od 13%).

**Grafikon 1. TOP 5 područja djelatnosti prema ostvarenoj neto dobiti u 2020. g.** *(iznosi u tisućama kuna)*

*Izvor: Fina, Registar godišnjih financijskih izvještaja, obrada GFI-a za 2020. godinu*

***Najuspješniji poduzetnik u*** djelatnosti ***trgovine na veliko i malo (G)*** u 2020. godini je društvo LIDL HRVATSKA d.o.o. k.d. iz Velike Gorice. Pretežita djelatnost društva prema NKD-u 2007 je 47.11 - Trgovina na malo u nespecijaliziranim prodavaonicama pretežno hranom, pićima i duhanskim proizvodima. Društvo je u 2020. godini iskazalo dobit razdoblja od 274,8 milijuna kuna i imalo 2.377 zaposlenih kojima je obračunana prosječna mjesečna neto plaća u iznosu od 9.276 kuna.

**Slika 1. LIDL HRVATSKA d.o.o. k.d.- rang područja djelatnosti i usporedba s područjem djelatnosti**

*Izvor: Financijska agencija, servis* [*info.BIZ*](https://www.fina.hr/info.biz)

Na drugom je mjestu ATLANTIC TRADE d.o.o. iz Zagreba sa 785 zaposlenih i ostvarenom dobiti razdoblja u iznosu od 208,1 milijun kuna, a na trećem PEVEX d.d. iz Sesveta sa 1.894 zaposlenih i 199,4 milijuna kuna ostvarene dobiti razdoblja.

**Tablica 2. Poduzetnici u područjima djelatnosti G i C s najvećom dobiti razdoblja u 2020. g.** *(iznosi u tisućama kuna)*

**G – Trgovina na veliko i malo**

|  |  |  |  |  |  |  |  |
| --- | --- | --- | --- | --- | --- | --- | --- |
| **Naziv** | **Sjedište** | **Broj zaposlenih** | | **Prosječna mjesečna neto plaća** | | **Dobit razdoblja** | |
| **2019.** | **2020.** | **2019.** | **2020.** | **2019.** | **2020.** |
| LIDL HRVATSKA d.o.o. k.d | Velika Gorica | 2.266 | 2.377 | 8.452 | 9.276 | 345.860 | 274.841 |
| ATLANTIC TRADE d.o.o. | Zagreb | 793 | 785 | 7.465 | 7.153 | 229.002 | 208.150 |
| PEVEX d.d. | Sesvete | 1.838 | 1.894 | 5.582 | 5.761 | 160.719 | 199.416 |
| **Ukupno** | | **4.897** | **5.056** | **7.215** | **7.630** | **735.581** | **682.407** |


**C – Prerađivačka industrija**

|  |  |  |  |  |  |  |  |
| --- | --- | --- | --- | --- | --- | --- | --- |
| **Naziv** | **Sjedište** | **Broj zaposlenih** | | **Prosječna mjesečna. neto plaća** | | **Dobit razdoblja** | |
| **2019.** | **2020.** | **2019.** | **2020.** | **2019.** | **2020.** |
| PLIVA HRVATSKA d.o.o. | Zagreb | 2.229 | 2.293 | 11.660 | 12.478 | 984.428 | 832.628 |
| HOSPIRA ZAGREB d.o.o. | Prigorje Brdovečko | 360 | 356 | 15.327 | 15.333 | 36.363 | 366.561 |
| HS PRODUKT d.o.o. | Karlovac | 1.377 | 1.412 | 5.531 | 6.390 | 77.873 | 270.871 |
| **Ukupno** | | **3.966** | **4.061** | **6.133** | **7.198** | **1.098.664** | **1.470.059** |

*Izvor: Fina, Registar godišnjih financijskih izvještaja, obrada GFI-a za 2020. godinu*

U djelatnosti prerađivačke industrije najveću dobit razdoblja u 2020. godini u iznosu od 832,6 milijuna kuna ostvarilo je društvo PLIVA HRVATSKA d.o.o. iz Zagreba, s 2.293 zaposlenih kojima je obračunata prosječna mjesečna neto plaća u iznosu od 12.478 kuna.

**Slika 2. PLIVA HRVATSKA d.o.o. – rang područja djelatnosti i usporedba s područjem djelatnosti**




*Izvor: Financijska agencija, servis* [*info.BIZ*](https://www.fina.hr/info.biz)

Na drugom je mjestu društvo HOSPIRA ZAGREB d.o.o. iz Prigorja Brdovečkog sa 356 zaposlenih i ostvarenih 366,7 milijuna kuna dobiti razdoblja, a na trećem društvo HS PRODUKT d.o.o. iz Karlovca s 1.412 zaposlenih i 270,9 milijuna kuna ostvarene dobiti razdoblja.

Uspoređujući djelatnosti koje su ostvarile dobit razdoblja u 2020. godini***, najviše prosječne mjesečne neto plaće*** obračunali su poduzetnici u djelatnosti informacija i komunikacija (J) u iznosu od 8.706 kuna, što je za 45,8% više od prosječne plaće zaposlenih kod poduzetnika RH (5.971 kuna). Slijede poduzetnici u djelatnosti opskrbe električnom energijom, plinom, parom i klimatizacija (D) s obračunanom prosječnom mjesečnom neto plaćom u iznosu od 8.286 kuna te djelatnosti rudarstva i vađenja (B) s obračunanom prosječnom mjesečnom neto plaćom u iznosu u iznosu od 8.254 kune.

**Grafikon 2. Usporedba prosječnih mjesečnih neto plaća zaposlenih kod poduzetnika u područjima djelatnosti s najvećom dobiti razdoblja u 2020. godini** *(iznosi u kunama)*



*Izvor podataka: Fina, Registar godišnjih financijskih izvještaja, obrada GFI-a za 2020. godinu*

[*Info.BIZ*](https://www.fina.hr/info.biz) *servis pruža uvid u informacije o uspješnosti poslovanja i financijskom položaju svih poslovnih subjekata te o poslovnoj okolini u kojoj oni djeluju. Najveća je i najažurnija baza poslovnih informacija za više od* ***830.000 poslovnih subjekata******iz više od 30 izvora****. Omogućuje brže, jednostavnije i sigurnije donošenje poslovnih odluka, sustavno praćenje klijenata, olakšava izradu poslovnih analiza te praćenje trendova i prepoznavanje potencijala na tržištu.*

***Ako ste zainteresirani i želite ugovoriti uslugu ili kupiti veći broj paketa****:* [*prodaja@fina.hr*](mailto:prodaja@fina.hr)

***Ako trebate korisničku podršku****: 0800 0080,* [*info@fina.h*](mailto:info@fina.hr)*r*